मियां डीडो अजाद तबीयत दा आदमी हा। अंदू जम्मू-राज दी दिक्ख-भाल उसदा चाचा मियां मोटा करदा हा ते मियें डीडो ने अपने बापू गी आक्खेआ जे मियां मोटा उंदें शा जादै ताकतवार ऐ जे जम्मू दा राजा उसी मनदा ऐ तुसै गी की नेई? उसदे बापू ने जवाब दित्ता जे इयै नेहियां गल्लां नेईं करदे। बस फी के हा मियां डीडो नराज होइयै घरा निकली गेआ। घरे-आलें बथेरा जोर लाया पर ओ पता नेईं कुत्थें टुरी गेआ हा परचोल दूए फी होन लगी तां दिक्खेआ जे मियां डीडो थिहारें कन्नै लैस अपनी डियोढी आई पुज्जा ऐ ते उसदे पिच्छें किश जुआनें इक कद्दावार चित्तरै दी लाश चुक्की दी ही। इस चितरै गी आमनै-सामनै होइयै मियां डीडो ने अपनी तलवारी कन्ने मारेआ हा। इयै नेहियां किन्नियां कत्थां मियां डिडो दे करदार कन्ने जुड़ी दियां न। उन्नै इक शकार-पार्टी बनाई दी ही जिस’च उसदे भ्रा ते दूए मनचले जुआन शामल हे। इस पार्टी दा कम्म सिर्फ शकार खेडना गै नेई हा, बलके ओ गरीबें दे सुख-दुख च बी हिस्सा लैंदी ही। निके-मुट्टे फैसले बी लोक मियैं डीडो कोला गै करांदे हे। कदें-कदें जमींदार ते रजवाड़े बी लड़ाई दे मौके पर इस पार्टी थमां सैहजोग मंगदे हे। इसदा कार्य-खेतर त्रिकुटा दे कन्ने-कन्ने लगदे लाके-उधमपुर चड़ियाई रियासी ते रावी दी इस भेठा सरूईसर बगैरा हे जित्थू दा मियां डीडो बे-ताज बादशाह् हा। अमूमन ए गल्ल लोकें दे मनै च घर करी गेई ही जे जिस पासै मियैं डीडो दी पार्टी होग उऐ पासा जितग।